Forex Club

**Forex Club,** Սենթ Վինսենթ և Գրենադիններ կղզիներում հիմնված ընկերությունների խումբ, որը գործում է մանրածախ շուկայում՝ տրամադրելով տարբերությունների պայմանագրերի (CFD) և արտարժույթի առևտրի (Forex Trading) ծառայություններ։ Ընկերությունն օգտագործում է «Libertex» առցանց և շարժական առևտրի հարթակը, ինչպես նաև «MetaTrader 4» (MT4) հարթակը։ Նրա կառուցվածքում ներառված են ինչպես ֆինանսական, այնպես էլ կրթական կազմակերպություններ։

## Պատմություն
Ընկերությունը հիմնադրվել է 1997 թվականին: 2010 թվականին այն ձեռք բերեց ռուսական ֆորեքս բրոքեր «Аkmos Trade» ընկերության բաժնետոմսերի 100%-ը։ Ապրանքանիշը պահպանվեց և ներառվեց «Forex Club» ընկերությունների խմբում։

2012 թվականին «Quadro Capital Partners» ներդրումային ընկերությունը ձեռք բերեց «Forex Club» -ի փոքր բաժնեմաս։ Գործարքի գումարը չի հրապարակվել։

2013 թվականի դեկտեմբերին «Forex Club»-ը և «Quadro Capital Partners»-ը հիմնեցին «FXC-QCP VC» վենչուրային հիմնադրամը՝ մինչև 200 միլիոն ԱՄՆ դոլար կապիտալով։

Ըստ «Finmarket» տեղեկատվական գործակալության տվյալների՝ 2014 թվականին «Forex Club»-ը ընդգրկվել է Ռուսաստանի՝ ամենաշատ հաճախորդներ և ամենաբարձր ամսական շրջանառություն ունեցող երեք ֆորեքս բրոքերների շարքում: Այդ ժամանակ ընկերության ակտիվ հաճախորդների թիվը կազմել է 71,830 մարդ, ինչը համարժեք է շուկայի 16.97**%**-ին (զիջում էր միայն «Alpari»-ին, որն ուներ 120,000 հաճախորդ և շուկայի մասնաբաժնի 28.35%-ը)։ Ընկերության ամսական միջին շրջանառությունը կազմել է 63.32 միլիոն ԱՄՆ դոլար, ինչը կազմում է շուկայի 18.09%-ը (ավելի բարձր դիրքում էր «Alpari»-ն՝ 107 միլիոն դոլարով և 30.56**%** մասնաբաժնով)։

2015 թվականի հունվարին «Forex Club»-ն իր հաճախորդների սպասարկման գրասենյակում կազմակերպեց «Մասնավոր ներդրումների կենդանի հավաքածու» նախագիծը՝ ներդրումների պատմությանն ու մասնավոր կապիտալի կառավարմանը նվիրված ինտերակտիվ ցուցահանդես։

2015 թվականի դեկտեմբերին՝ համաձայն Ռուսաստանի Դաշնության «Արտարժույթի շուկայի մասին» օրենքի, «Forex Club»-ը դիմում ներկայացրեց Ռուսաստանի Կենտրոնական բանկ՝ ֆորեքս բրոքերի լիցենզիա ստանալու համար։ 2016 թվականի հունիսին Կենտրոնական բանկը մերժեց ընկերության հայտը։ Ընկերության ներկայացուցիչների խոսքով՝ որոշ ձևական դիտարկումներից հետո նոր դիմում է ներկայացվել։ 2016 թվականի հոկտեմբերին «Forex Club»-ը ստացավ լիցենզիան։

Ըստ Բելառուսի Բորսայի Ազգային արտարժույթի կենտրոնի տվյալների՝ ընկերությունը զբաղեցնում է առաջին տեղը «հիմնական բոլոր ակտիվներով չմատակարարվող արտաբորսայական գործիքներով հաճախորդների գործարքների ծավալով՝ Բելառուսի ազգային բանկի ռեեստրում ընդգրկված արտարժույթի ընկերությունների շրջանում»։

2019 թվականի հունվարին Ռուսաստանի կառավարությունը չեղարկեց ընկերության լիցենզիան։

2022 թվականի նոյեմբերի 25-ին «Libertex» և «Forex Club» մանրածախ բրոքերային բրենդների համահիմնադիրը և վերահսկող բաժնետերը զոհվեց Մոնակոյում՝ ուղղաթիռի վթարի արդյունքում։

### Libertex
2015 թվականի հունիսին «Forex Club»-ը գործարկեց իր նոր առևտրային հարթակը՝ «Libertex»-ը։ 2017 և 2018 թվականներին, «Ռեալ Մադրիդի»-ի կիսապաշտպան Խամես Ռոդրիգեսը հանդես էր գալիս որպես բրենդի դեսպան։ 2018 թվականին «Libertex» հարթակը ճանաչվեց Ֆինանսական հանձնարարականների հանձնաժողովի (FinaCom) անդամ։ 2020 թվականին ընկերությունն ակտիվորեն սկսեց առաջխաղացնել «Libertex» առևտրային հարթակը Ուկրաինայում և Ղազախստանում։

## Կառավարում
2012–2013 թվականներին «Forex Club» ընկերության տնօրենների խորհրդի նախագահը եղել է Պավել Տեպլուխինը։ 2013 թվականի մարտին այդ պաշտոնը զբաղեցրել է ընկերության հիմնադիր ու գործադիր տնօրեն Վյաչեսլավ Տարանը։ 2015 թվականի հուլիսին գործադիր տնօրենի պաշտոնը ստանձնել է նախկին գործադիր փոխնախագահ և ֆինանսական տնօրեն Մայքլ Գայգերը։

## Վիճահարույց հարցեր
«Forex Club» (Libertex) ընկերությունն ունի համապատասխանության հետ կապված խնդիրների պատմություն, որոնք ստիպել են նրան դադարեցնել մանրածախ գործունեությունը ԱՄՆ-ում։ 2010 թվականին «Forex Club Financial Company, Inc.»-ի կապիտալը չէր համապատասխանել լիցենզավորման պահանջներին։ Ընկերության ղեկավարությունը բացատրել է, որ լիցենզային կապիտալը սառեցված է եղել, և փորձել են այն պահել նվազագույն ընդունելի մակարդակում։ Ըստ «Forex Club FC»-ի փոխնախագահ Պյոտր Տատարնիկովի՝ կապիտալի նվազման հիմնական պատճառը հաճախորդների դիրքերի աճն էր։ Կապիտալը ավելացվել է 1.5 միլիոն դոլարով։

2012 թվականին ԱՄՆ-ի Ազգային Ֆյուչերսային Ասոցիացիան (NFA) մեղադրանք ներկայացրեց «Forex Club» ընկերության դեմ՝ մի շարք խախտումների համար, ներառյալ՝ ներքին վերահսկողության միջոցների բացակայությունը, ֆինանսական հաշվառման թերի վարումը, փողերի լվացման դեմ պայքարի ոչ բավարար ծրագիրը (ֆինանսական ոլորտում՝ «FinCEN» և «OFAC» գործակալությունների պահանջներին չհամապատասխանելը): Բացի դրանից ընկերության գործադիր տնօրեն Պյոտր Տատարնիկովին մեղադրեցին ընկերության գործունեության և անձնակազմի նկատմամբ պատշաճ վերահսկողություն չիրականացնելու մեջ։ Այդ խախտումների շրջանակում «Forex Club»-ը ենթարկվեց մի շարք պատժամիջոցների, այդ թվում՝ 300,000 ԱՄՆ դոլար տուգանքի՝ «NFA»-ի կողմից։

Ըստ «Reuters»-ի և «FinanceMagnates.com»-ի՝ 2012 թվականի նոյեմբերին, ԱՄՆ-ում կարգավորող պահանջների խստացման պատճառով «Forex Club» ընկերությունը որոշեց կամավոր կերպով դուրս գալ ԱՄՆ-ի շուկայից և վաճառել իր գործունեությունը և հաճախորդների բազան «FXCM» ընկերությանը։ Գործարքը մի քանի ամիս շարունակ գտնվել է մշակման փուլում։

## Ծանոթագրություններ

Կատեգորիա:1997 հիմնադրված ընկերություններ
Կատեգորիա:Արտարժույթի շուկա
Կատեգորիա:Ընկերություններ այբբենական կարգով
Կատեգորիա:Ներդրումներ